[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.9.2006

COM(2006) 515 τελικό

2004/0048 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την κοινή θέση που εγκρίθηκε από το Συμβούλιο ενόψει εκδόσεως της οδηγίας του Ευρωπαϊκού Κοινοβουλίου και του Συμβουλίου σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό δίκτυο της Κοινότητας

2004/0048 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την κοινή θέση που εγκρίθηκε από το Συμβούλιο ενόψει εκδόσεως της οδηγίας του Ευρωπαϊκού Κοινοβουλίου και του Συμβουλίου σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό δίκτυο της Κοινότητας

1. ΙΣΤΟΡΙΚΟ

1. Ημερομηνία διαβίβασης της πρότασης στο ΕΚ και στο Συμβούλιο (COM(2004)0142 – C6-0002/2004 – 2004/0048(COD) | 4 Μαρτίου 2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής : | 9 Φεβρουαρίου 2005 |

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση : | 28 Σεπτεμβρίου 2005 |

Ημερομηνία υιοθέτησης της κοινής θέσης : | 14 Σεπτεμβρίου 2006 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η Επιτροπή πρότεινε, στις 3 Μαρτίου 2004, σειρά μέτρων (« τρίτη δέσμη μέτρων για τους σιδηροδρόμους ») των οποίων η εξέταση άρχισε, στο μεν Συμβούλιο τον Απρίλιο του 2004, στο δε Ευρωπαϊκό Κοινοβούλιο τον Οκτώβριο του 2004. Πρόκειται για τέσσερις νομοθετικές προτάσεις, στις οποίες συγκαταλέγεται μια οδηγία σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό δίκτυο της Κοινότητας. Το κείμενο αυτό, η επεξεργασία του οποίου έγινε σε συνεννόηση με τον οικείο τομέα μεταφορών και τους κοινωνικούς εταίρους, προβλέπει έναν μηχανισμό ο οποίος καθιστά δυνατό τον σαφέστερο καθορισμό των δεξιοτήτων και των ευθυνών σε θέματα εκπαίδευσης, αξιολόγησης και αναγνώρισης των προσόντων των μηχανοδηγών, καθώς και του επιβαίνοντος προσωπικού που είναι επιφορτισμένο με καθήκοντα ασφαλείας. Ο μηχανοδηγός πρέπει να διαθέτει πιστοποιητικό, το οποίο του ανήκει, με το οποίο αναγνωρίζονται οι γενικές του δεξιότητες και ισχύει σε όλη την επικράτεια της Κοινότητας. Το πιστοποιητικό αυτό πρέπει να συνοδεύεται από βεβαίωση την οποία εκδίδει η σιδηροδρομική επιχείρηση, με την οποία αναγνωρίζεται η ειδική εκπαίδευση σχετικά με το εκτελούμενο δρομολόγιο, το χρησιμοποιούμενο υλικό και τις επιχειρησιακές διαδικασίες και τις διαδικασίες ασφαλείας της εν λόγω επιχείρησης.

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

Το Συμβούλιο, προέβη, ομόφωνα, σε ορισμένες γενικές αλλαγές στην πρόταση της Επιτροπής, οι οποίες είναι αποδεκτές, επειδή επιτρέπουν την επίτευξη των τεθέντων στόχων.

Από τις 45 τροπολογίες που ενέκρινε το Ευρωπαϊκό Κοινοβούλιο σε πρώτη ανάγνωση, η Επιτροπή ήταν σε θέση να κάνει δεκτές 25, αυτούσιες ή με αλλαγές στη διατύπωσή τους (1, 3, 4, 6, 7, 8, 9, 10, 11, 12, 13, 14, 18, 19, 27, 28, 29, 30, 31, 33, 34, 36, 42, 44 και 46). Ήταν επίσης σε θέση να αποδεχθεί 11 καταρχήν (5, 17, 21, 22, 23, 35, 37, 40, 41, 43 και 47) και μία εν μέρει (2). Η Επιτροπή έκρινε ότι 8 τροπολογίες ήταν αδύνατο να γίνουν δεκτές (15, 24, 25, 26, 32, 38, 39 και 45).

Το Συμβούλιο διαπίστωσε ότι σημαντικό μέρος των επιδιωκόμενων από το ΕΚ στόχων είχαν ήδη ληφθεί υπόψη στο πλαίσιο της κοινής θέσης που είχε υιοθετήσει, και περιέλαβε σ’ αυτήν αυτούσιες ορισμένες τροπολογίες (27, 36, 44).

4. ΑΝΑΛΥΤΙΚΕΣ ΠΑΡΑΤΗΡΗΣΕΙΣ ΤΗΣ ΕΠΙΤΡΟΠΗΣ

4.1. Τροπολογίες αποδεκτές από την Επιτροπή και εν μέρει περιλαμβανόμενες στην κοινή θέση

Η κατωτέρω απαρίθμηση παραπέμπει στις αιτιολογικές σκέψεις και στα άρθρα της κοινής θέσης.

- Τροπολογία 1 : οι προτεινόμενες διασαφηνίσεις ευρίσκονται σε άλλα μέρη του προοιμίου.

- Τροπολογία 6 : η τροπολογία αυτή μεταφέρεται, με διαφορετική διατύπωση, στη νέα αιτιολογική σκέψη (20) της κοινής θέσης.

- Τροπολογία 8 : η τροπολογία αυτή περιλαμβάνεται εν μέρει στο νέο ορισμό του « μηχανοδηγού », όπως αυτός δίδεται στο άρθρο 3 παράγραφος β της κοινής θέσης.

- Τροπολογία 10 : η τροπολογία αυτή προτείνει έναν ορισμό του « εκπαιδευτικού κέντρου », ο οποίος επαναλαμβάνεται εν μέρει στην κοινή θέση (άρθρο 3 παράγραφος ια).

- Τροπολογία 12 : η Επιτροπή συναινεί σε αυτήν την απλούστευση των κατηγοριών, σε συνάρτηση με τις οποίες επιτρέπεται η οδήγηση βάσει του εναρμονισμένου συμπληρωματικού πιστοποιητικού, εφόσον το κείμενο της κοινής θέσης προβλέπει, στο άρθρο 4 παράγραφος 3, τον ορισμό των κωδικών που θα επιτρέπει ακριβέστερη ταυτοποίηση του εγκρινόμενου τύπου υπηρεσίας.

- Τροπολογία 13 : η ζητούμενη από το ΕΚ διευκρίνιση περιλαμβάνεται ακέραια στη νέα διατύπωση του άρθρου 11 παράγραφος 3.

- Τροπολογίες 17, 46 και 47 : οι τροπολογίες αυτές αναφέρονται στο άρθρο 16, στο οποίο καθορίζονται οι αναγκαίοι περιοδικοί έλεγχοι ώστε να παραμένει έγκυρη η άδεια του κατόχου της μηχανοδηγού και το πιστοποιητικό του. Το άρθρο 16 της κοινής θέσης του Συμβουλίου επαναδιατυπώθηκε με σκοπό να υπάρξει ακριβής ισορροπία μεταξύ των επιταγών που θα περιλαμβάνει το διατακτικό της οδηγίας και αυτών που θα περιληφθούν σε παράρτημα. Σε παράρτημα καθορίζονται οι ελάχιστες συχνότητες για κάθε είδους περιοδικό έλεγχο· μπορούν να τροποποιηθούν, εφόσον είναι αναγκαίο, με τη διαδικασία της επιτροπολογίας, βάσει της εντωμεταξύ κτηθείσας πείρας. Η αρχή της συνεχούς επαγγελματικής κατάρτισης περιλαμβάνεται στο άρθρο 23 παράγραφος 8 της κοινής θέσης.

- Τροπολογία 19 : η τροπολογία αυτή αφορά στο άρθρο 17 και περιλαμβάνεται σχεδόν αυτολεξεί στην κοινή θέση.

- Τροπολογίες 21 και 22 : οι προτάσεις αναδιατύπωσης του άρθρου 18 είναι αποδεκτές στο επίπεδο των ακολουθούμενων αρχών. Εγγράφονται εν μέρει στην κοινή θέση, στην οποία αναπτύσσεται μια βελτιωμένη κατανομή μεταξύ της παρακολούθησης που γίνεται από τον εργοδότη (άρθρο 18) και των ελέγχων που πραγματοποιεί η αρμόδια αρχή (άρθρο 28).

- Τροπολογία 23 : η πρόταση αναδιατύπωσης του άρθρου 19 είναι αποδεκτή σε επίπεδο αρχών. Απεδείχθη πάντως αναγκαία μια εξαντλητική απαρίθμηση των καθηκόντων της αρμόδιας αρχής και το κείμενο της κοινής θέσης έχει επιτύχει το στόχο αυτό.

- Τροπολογία 28 : η τροπολογία αυτή αφορά την περαιτέρω ανάθεση καθηκόντων της αρμόδιας αρχής. Με τη νέα ακριβέστερη διατύπωση του άρθρου 19, η πτυχή αυτή αποσαφηνίστηκε.

- Τροπολογία 29 : η τροπολογία αυτή αφορά τη δημοσίευση του καταλόγου των διαπιστευμένων προσώπων. Στη νέα διατύπωση του άρθρου 20, όπως αυτή περιλαμβάνεται στην κοινή θέση του Συμβουλίου, η πτυχή αυτή αποσαφηνίστηκε και διευκρινίστηκε.

- Τροπολογίες 30 και 33 : Οι τροπολογίες αυτές αφορούν την « αναγνώριση » των εκπαιδευτικών κέντρων και των εξεταστών από την αρμόδια αρχή. Οι εν λόγω τροπολογίες επαναλαμβάνονται σχεδόν αυτούσιες στα άρθρα 20, 23 (εκπαίδευση) και 24 (εξετάσεις), όπως τροποποιήθηκαν στην κοινή θέση.

- Τροπολογία 41 : ο στόχος της τροπολογίας αυτής είναι να προβλεφθεί καταληκτική ημερομηνία για την ολοκλήρωση της μετάβασης των υφιστάμενων πιστοποιήσεων στο νέο σύστημα, και επιτυγχάνεται με την παρεμβολή της νέας παραγράφου 2(γ) στο άρθρο 36, όπως αυτή προτείνεται στην κοινή θέση.

- Τροπολογία 42 : το νέο άρθρο 33 της κοινής θέσης αποτελεί σχεδόν κατά γράμμα επανάληψη της τροπολογίας αυτής. Το κείμενο της τροπολογίας περιλαμβάνει επεξήγηση η οποία εντάσσεται καλύτερα στις αιτιολογικές σκέψεις και όχι στα άρθρα του διατακτικού.

4.2. Τροπολογίες αποδεκτές από την Επιτροπή αλλά μη περιλαμβανόμενες στην κοινή θέση

- Τροπολογία 2 : η Επιτροπή δεν μπορούσε να υποστηρίξει την τροπολογία αυτή παρά μόνον εν μέρει : η τελευταία περίοδός της « , καθώς και τη συμφωνία για τους όρους εργασίας του προσωπικού κινήσεως που απασχολείται σε διαμεθοριακά δρομολόγια. » δεν είναι αποδεκτή, επειδή η πρόταση της Επιτροπής δεν αναφέρεται σε χρόνους εργασίας και ανάπαυσης.

- Τροπολογίες 3 και 4 : οι τροπολογίες αυτές ορίζουν ακριβέστερα τους προς επίτευξη στόχους και ήταν αποδεκτές από την Επιτροπή.

- Τροπολογίες 5 και 37 : σχετικά με το ρόλο των κοινωνικών εταίρων, η Επιτροπή είχε αναφέρει ότι έπρεπε να γίνεται διάκριση μεταξύ των ΤΠΔ (τεχνικών προδιαγραφών διαλειτουργικότητας), όπου πρόκειται για εθνικές προδιαγραφές του Ευρωπαϊκού Οργανισμού Σιδηροδρόμων που καθορίστηκαν σε συμφωνία με τις ισχύουσες οδηγίες σε θέματα διαλειτουργικότητας και με τον ιδρυτικό κανονισμό του εν λόγω Οργανισμού αφενός, και των παραρτημάτων μιας οδηγίας που υπάγονται στη διαδικασία συναπόφασης ή, με ανάθεση αρμοδιότητας, στην επιτροπολογία αφετέρου. Αντίθετα, η Επιτροπή ήταν σε θέση να αποδεχθεί « να υπάρχει η δέουσα διαβούλευση με τους κοινωνικούς εταίρους όσον αφορά τις διατάξεις εκείνες που έχουν αντίκτυπο στους όρους εργασίας, στην υγεία και στην ασφάλεια των εργαζομένων ».

- Τροπολογίες 7, 9, 11, 34 και 35 : οι τροπολογίες αυτές, οι οποίες παράλληλα υποστηρίζουν την προσέγγιση της Επιτροπής, προτείνουν καλύτερο προσδιορισμό του επιβαίνοντος προσωπικού (προσωπικό κίνησης), καθώς και τις λεπτομερείς διατάξεις που εφαρμόζονται στην περίπτωση του προσωπικού αυτού. Είναι συνεπώς αποδεκτές σε επίπεδο αρχών, παρόλο που πρέπει να σημειωθεί ότι η προσθήκη ενός νέου παραρτήματος με επιτροπολογία, όπως προτείνεται από το Ευρωπαϊκό Κοινοβούλιο, θέτει προβλήματα νομικής φύσεως. Πρέπει επίσης να σημειωθεί ότι το Συμβούλιο όχι μόνο υιοθέτησε τις τροπολογίες αυτές, αλλά και περιόρισε το πεδίο εφαρμογής της οδηγίας στους μηχανοδηγούς και μόνον.

- Τροπολογία 14 : πρόκειται για το λογικό επακόλουθο της απλούστευσης των κατηγοριών. Εντούτοις, η διάταξη αυτή, η οποία επιτρέπει στα κράτη μέλη να επιβάλλουν την ύπαρξη διετούς επαγγελματικής πείρας στην κατηγορία A πριν τη μετάβαση στην κατηγορία B, καταργήθηκε, επειδή το πιστοποιητικό χορηγεί η σιδηροδρομική επιχείρηση, υπό ιδίαν ευθύνη, και ο υποψήφιος μηχανοδηγός οφείλει, για να λάβει την πιστοποίηση, να διέλθει από εκπαίδευση, οι στόχοι της οποίας εξειδικεύονται σε παράρτημα της οδηγίας, και να επιτύχει σε ορισμένο αριθμό εξετάσεων από αναγνωρισμένους ή διαπιστευμένους εξεταστές. Συνεπώς, πληρούνται όλες οι προϋποθέσεις ώστε τα πιστοποιητικά να χορηγούνται με επίγνωση, αφήνοντας ταυτόχρονα στις επιχειρήσεις επαρκή ελαστικότητα ώστε να διοργανώνουν με τον καλύτερο τρόπο την εκπαίδευση και την πιστοποίηση των μηχανοδηγών τους.

- Τροπολογία 18 : η Επιτροπή είναι σε θέση να δεχθεί την τροπολογία αυτή, η οποία προβλέπει ότι, όταν ένας μηχανοδηγός παύσει να απασχολείται από σιδηροδρομική επιχείρηση ή από διαχειριστή υποδομής, ενημερώνει αμέσως την αρμόδια αρχή για το γεγονός αυτό.

- Τροπολογία 31 : το αίτημα αυτό είναι συμβατό με την οδηγία 95/46/ΕΚ σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών.

- Τροπολογία 40 αναφερόμενη στο άρθρο 34 παράγραφοι 1 έως 4: το Ευρωπαϊκό Κοινοβούλιο προτείνει, σε τμήμα της τροπολογίας αυτής, να γίνει παραπομπή στους συρμούς οι οποίοι είχαν αποκτήσει ήδη δικαίωμα πρόσβασης που απορρέει από την οδηγία 91/440. Η πρόταση αυτή, παρά το γεγονός ότι θα απλούστευε το χρονοδιάγραμμα εφαρμογής της οδηγίας, θα είχε το μειονέκτημα να καθιστά λιγότερο σαφές το πεδίο εφαρμογής της οδηγίας. Από την άλλη πλευρά, οι προταθείσες ημερομηνίες δεν ήταν ρεαλιστικές, λαμβανομένου υπόψη του χρονοδιαγράμματος έγκρισης της 3ης δέσμης μέτρων για τους σιδηροδρόμους. Το νέο κείμενο του άρθρου 34 επιτρέπει την ενοποίηση των διαφόρων δεσμεύσεων : την ανάγκη να δημιουργηθούν τα μητρώα πριν αρχίσει η πιστοποίηση των μηχανοδηγών, να ληφθούν υπόψη οι υπάρχοντες μηχανοδηγοί, να ληφθούν υπόψη οι μηχανοδηγοί που θα βρίσκονται σε εκπαίδευση κατά τον χρόνο έναρξης ισχύος της οδηγίας, κλπ.

- Τροπολογία 43 : η προτεινόμενη τροπολογία αναφέρεται στην εξακρίβωση της σωματικής ικανότητας, όπως αναφέρεται στο παράρτημα III, παράγραφος 3.2, εδάφιο 1, και μπορεί να γίνει αποδεκτή σε επίπεδο αρχών.

4.3. Τροπολογίες απορριφθείσες από την Επιτροπή και μη περιλαμβανόμενες στην κοινή θέση

- Τροπολογία 15 : η έννοια των « περιοδικών ελέγχων » προτιμάται, με στόχο να γίνεται απολύτως σαφές ότι ο μηχανοδηγός, για να διατηρήσει την άδειά του και το εναρμονισμένο συμπληρωματικό πιστοποιητικό, οφείλει να υποβάλλεται σε τακτά διαστήματα, για λόγους ασφάλειας, σε ορισμένες δοκιμασίες.

- Τροπολογίες 24 και 25 : η έννοια του « γιατρού εργασίας » και του « ψυχολόγου μεταφορών » ερμηνεύεται διαφορετικά από τα διάφορα κράτη μέλη. Συνεπώς, η Επιτροπή δεν μπορεί να συμφωνήσει με τις τροπολογίες αυτές.

- Τροπολογία 26 : ο επιδιωκόμενος από την τροπολογία αυτή στόχος δεν είναι σαφής. Η εξακρίβωση των γενικών επαγγελματικών προσόντων μπορεί να γίνεται είτε από ένα « ινστιτούτο », είτε από έναν « εξεταστή », εφόσον βεβαίως έχουν διαπιστευθεί από την αρμόδια αρχή. Από την άλλη πλευρά, το κείμενο της κοινής θέσης είναι πιο ακριβολόγο από το κείμενο της αρχικής πρότασης (βλ. άρθρα 20 και 23) και θα μπορούσε να ικανοποιεί το Ευρωπαϊκό Κοινοβούλιο όσον αφορά το σημείο αυτό.

- Τροπολογία 32 : Ακόμη και αν σε επίπεδο αρχών φαίνεται ότι η πρόταση οδηγίας προστατεύει την επένδυση που έχει κάνει ένας εργοδότης για την επαγγελματική εκπαίδευση ενός μηχανοδηγού, τίθενται αρκετά προβλήματα. Κατ’ αρχάς, σε άλλους κλάδους μεταφορών δεν προβλέπεται αντίστοιχη ρήτρα, ειδικότερα στον τομέα των αεροπορικών μεταφορών, όπου η επαγγελματική εκπαίδευση είναι επίσης ιδιαίτερη δαπανηρή. Μια τέτοια ρήτρα αναφέρεται στο δικαίωμα εργασίας και συνεπώς φαίνεται να έχει μικρή μόνον σχέση με το περιεχόμενο της παρούσας οδηγίας. Τέλος, όταν ένας μηχανοδηγός εγκαταλείπει τον εργοδότη του, τα αίτια μπορούν να είναι πολύ διαφορετικά. Εάν ένας μηχανοδηγός αποχωρήσει λόγω σφάλματος του εργοδότη, για ποιο λόγο να υποχρεωθεί μια άλλη επιχείρηση να πληρώσει για την εκπαίδευσή του;

- Τροπολογία 39 : όταν θα έχει εκδοθεί το συγκεκριμένο νομοθετικό κείμενο, θα είναι σκόπιμο να δοθεί επαρκής χρόνος στα κράτη μέλη για τη μεταφορά της οδηγίας και για την ανάλογη τροποποίηση της οικείας εθνικής τους νομοθεσίας. Στο πλαίσιο αυτό, το χρονικό διάστημα των δύο ετών θεωρείται ως ασυμπίεστο ένα.

- Τροπολογία 45 : σχετικά με την ασφάλεια, πρέπει να τονιστεί ότι για να λάβει ο μηχανοδηγός το εναρμονισμένο συμπληρωματικό πιστοποιητικό του σε άλλη χώρα, οφείλει να παρακολουθήσει μαθήματα επαγγελματικής επάρκειας όσον αφορά τις γνώσεις του σχετικά με τις υποδομές, τους κανόνες εκμετάλλευσης και τις γλώσσες, να υποβληθεί στη συνέχεια σε εξετάσεις από έναν εξεταστή διαπιστευμένο ή αναγνωρισμένο από την αρχή που είναι αρμόδια για την ασφάλεια στην χώρα στην οποία ο μηχανοδηγός επιθυμεί να οδηγεί. Με την τροπολογία αυτή θα γινόταν άνευ λόγου επαχθέστερος ο οικονομικός αντίκτυπος της επαγγελματικής εκπαίδευσης που βαρύνει τις σιδηροδρομικές επιχειρήσεις.

4.4. Τροπολογίες απορριφθείσες από την Επιτροπή αλλά περιλαμβανόμενες στην κοινή θέση

- Τροπολογία 38 : η τροπολογία αυτή αφορά την έκθεση που πρέπει να συντάσσει ο Οργανισμός σχετικά με την εφαρμογή της οδηγίας. Το κείμενο της κοινής θέσης λαμβάνει υπόψη του την τροπολογία αυτή και την συμπληρώνει.

- Τροπολογία 40,αναφερόμενη στο άρθρο 35 παράγραφος 5 : βάσει ενός τμήματος της τροπολογίας αυτής καθιερώνεται η δυνατότητα προσωρινής παρέκκλισης για τους μηχανοδηγούς « της ημεδαπής ». Η Επιτροπή όμως δεν μπορεί να δεχθεί τέτοιες παρεκκλίσεις σε κλίμακα ολόκληρων χωρών, και αυτό για αρκετούς λόγους. Πρώτον, σε εργασιακό επίπεδο, αυτό ισοδυναμεί με τη δημιουργία δύο « κλάσεων » μηχανοδηγών, ενώ στην πράξη οι κατηγορίες αυτές δεν είναι αλληλοαποκλειόμενες. Αυτό θα παρήγαγε διαφορές στη σταδιοδρομία και στους μισθούς, που θα ήταν δύσκολο να δικαιολογηθούν. Δεύτερον, στο επίπεδο της ασφάλειας, θα είχαμε στο ίδιο δρομολόγιο δύο κατηγορίες μηχανοδηγών : αυτούς που θα είχαν λάβει εκπαίδευση και πιστοποίηση σύμφωνα με την παρούσα οδηγία και αυτούς με εκπαίδευση και πιστοποίηση σύμφωνα με ένα ad hoc εθνικό σύστημα. Οι μηχανοδηγοί αυτοί ενδεχομένως δεν θα είχαν τις ίδιες αντιδράσεις υπό τις ίδιες συνθήκες. Τρίτον, στο οικονομικό επίπεδο, τα κράτη μέλη θα υποχρεωθούν να διατηρούν σε ισχύ δύο διαφορετικές νομοθεσίες και δύο συστήματα διαπίστευσης / αναγνώρισης των εκπαιδευτών / εξεταστών, ενώ από την πλευρά τους οι επιχειρήσεις θα υποχρεωθούν να διατηρούν δύο διαφορετικά συστήματα εκπαίδευσης των μηχανοδηγών, κλπ. Η δυαδικότητα αυτή δεν είναι αποτελεσματική και θα συνεπάγεται κόστος.

5. ΣΥΜΠΕΡΑΣΜΑ

Η πρόταση της Επιτροπής προέβλεπε την κάλυψη όλου του επιβαίνοντος στους συρμούς προσωπικού το οποίο επιφορτίζεται με καθήκοντα κρίσιμης σημασίας στον τομέα της ασφάλειας, και δεν είχε προβλέψει δυνατότητα παρέκκλισης από τα κράτη μέλη. Η Επιτροπή αναγνωρίζει εντούτοις το γεγονός ότι η κοινή θέση του Συμβουλίου δεν τροποποιεί ούτε τον κυρίως επιδιωκόμενο στόχο ούτε το πνεύμα της προτάσεώς της.